b'\n_START_ARTICLE_\nRisto Savin\n_START_SECTION_\n\xc5\xbdivljenje\n_START_PARAGRAPH_\n\xc5\xbde kot dijak je rad prepeval na koru, \xc5\xa1e raj\xc5\xa1i pa doma igral klavir, kar je nedvomno kazalo na njegovo glasbeno nadarjenost. _NEWLINE_Z devetnajstimi leti je kot prostovoljec v Gradcu stopil v topni\xc5\xa1ki polk, kjer se je za\xc4\x8dela njegova uspe\xc5\xa1na voja\xc5\xa1ka kariera. Savin je bil namre\xc4\x8d poklicni \xc4\x8dastnik (topni\xc5\xa1ki oficir) avstrijske vojske, na Dunaju in v Pragi pa je privatno \xc5\xa1tudiral glasbeno kompozicijo. Ko je leta 1905 od\xc5\xa1el v Vara\xc5\xbedin, se je podrobno seznanil s hrva\xc5\xa1ko folkloro. Tam so nastali tudi njegovi prvi samospevi. Pred prvo svetovno vojno se je ponovno selil. Najprej v Belo Crkvo v Vojvodino, nato pa v ogrsko prestolnico Budimpe\xc5\xa1to, kjer je do\xc4\x8dakal prvo svetovno vojno. Kot voja\xc5\xa1ki \xc4\x8dastnik je ob koncu prve svetovne vojne in po razpadu dvojne monarhije kon\xc4\x8dal svojo voja\xc5\xa1ko kariero, in to s \xc4\x8dinom generalmajorja._NEWLINE_Po kon\xc4\x8dani vojni se je vrnil v \xc5\xbdalec. Ve\xc4\x8dino svojega \xc4\x8dasa je zatem lahko posvetil glasbi. Leta 1929 se je Risto Savin ponovno selil. Tokrat na \xc5\xbeenino doma\xc4\x8dijo na Ptuj, kjer se je z velikim uspehom lotil komponiranja del za mladinske zbore. V \xc4\x8dasu okupacije se je ponovno vrnil v rodni \xc5\xbdalec. \xc4\x8ceprav so mu zaradi starosti \xc5\xbee za\xc4\x8dele popu\xc5\xa1\xc4\x8dati ustvarjalne mo\xc4\x8di, je leta 1942 spesnil zborovsko skladbo V boj \xe2\x80\x93 opus 41 \xe2\x80\x93 partizansko kora\xc4\x8dnico za mo\xc5\xa1ki zbor in male bobne. Ustvarjal je \xc5\xa1e po vojni, ko je na besedila Otona \xc5\xbdupan\xc4\x8di\xc4\x8da napisal ve\xc4\x8d kvalitetnih skladb za mladinske zbore. _NEWLINE_Svoje skladbe je sprva pisal v romanti\xc4\x8dnem slogu, nato v novoromanti\xc4\x8dnem s prvinami impresionizma, kon\xc4\x8dno pa je kot prvi slovenski skladatelj podlegel vplivom Wagnerjeve glasbene drame. _NEWLINE_Savin velja za enega najpomembnej\xc5\xa1ih skladateljev med romantiko in moderno.'